Solidariteit se gilde vir Kantoorpraktisyns bekendgestel - Solidariteit WêreldSolidariteit Wêreld
Tuis › Gildes › Solidariteit se gilde vir Kantoorpraktisyns bekendgestel
Solidariteit se gilde vir Kantoorpraktisyns bekendgestel
Die vakbond Solidariteit het die week sy Beroepsgilde vir Kantoorpraktisyns bekendgestel. Dié gilde is daarop gemik om administratiewe beamptes vanuit verskeie rigtings op te lei en te verseker dat hulle behoorlik toegerus is om die uitdagings wat die werkplek bied, kaf te draf.
Die gilde is deel van die voorgesette leer wat Solidariteit-lede in staat stel om opleiding te ontvang om sodoende vir hulle die kans te gee om hulself binne en buite die werkplek te bevorder. Solidariteit moedig sy lede aan om nooit op te hou leer nie!
Solidariteit het begin kyk na maniere hoe hulle meer mense in die werkplek kan help omdat die vakbond se hooffokus tradisioneel op kollektiewe bedinging by groot maatskappye was, en nou is daar ʼn groot aantal individuele lede wat oor maatskappye heen volgens beroepe georganiseer kan word en voordeel kan trek. Die vakbond het dus na die individu in die werkplek begin kyk en na die manier hoe hulle die individu in die werkplek kan bemagtig om sy beroep beter te kan beoefen.
“Ons het begin kyk na verskillende beroepsgildes en die kantoorpraktisynsgilde is een van dié wat die beste tydens die navorsing ontvang is. Solidariteit het S-Leer gestig met die idee om voortgesette opleiding te doen. Ons het met die bekendstelling van die kantoorpraktisynsgilde hande gevat met S-Leer en het vandag reeds ons eerste twee opleidingsessies aangebied,” het Marisa Engelbrecht na afloop van die bekendstelling gesê.
Die groep kantoorpraktisyns het opleiding ontvang in emosionele intelligensie en produktiwiteit en tydsbestuur. “Hierdie is twee van die behoeftes wat sterk in ons navorsing na vore gekom het as van die grootste uitdagings wat kantoorpraktisyns in die werkplek beleef. Ons het hierdie behoeftes op ʼn eenvoudige wyse verpak sodat kantoorpraktisyns bemagtig kan word om hulle werk uitstekend te verrig,” het Engelbrecht gesê.
Die Beroepsgilde vir Kantoorpraktisyns dien dus as ʼn loopbaanvennoot op individue se pad na meesterskap binne die kantoor- en administratiewe omgewing.
Matrikulante wat administratiewe beroepe wil betree en enige persone wat hul administratiewe kennis en vaardighede wil opskerp of verbeter, kan by dié gilde aansluit. Dit sluit in persone werksaam in die volgende spesialisgebiede:
Ontvangsdames en skakelbord-operateurs
Voordele wat kantoorpraktisyns binne die gilde kan geniet sluit in toegang tot ʼn webblad met relevante inligting, artikels en navorsingstukke; afslag by S-Leer, ʼn geregistreerde opleidingsinstelling vir VPO-punte en persoonlike ontwikkelingsprogramme, en verskeie opleidingsprogramme wat vaardighede uitbrei in ʼn verskeie spesialisgebiede in die beroepsveld.
Besoek https://gildes.solidariteit.co.za/ om meer oor Solidariteit se beroepsgildes uit te vind.